Mbuzi  mfalme bandia
Language: Swahili | Genre: Creative_writing

﻿Mbuzi, mfalme bandia  

Hapo zamani, kulikuwa na  mbuzi aliyeitwa Ibego.  Ibego alikuwa mfalme wa  mifugo na ndege. Aliishi  maisha mazuri.  Siku moja, Ibego aliwaita  mifugo wote na ndege  mkutanoni.  
"Rafiki zangu, nimewaita  kwa sababu niliota ndoto,"  Ibego alisema.  Mifugo wote na ndege  walimsikiliza mfalme wao  kwa makini.  
"Niliota kuwa kulikuwa na  njaa na ukosefu wa maji  katika nchi yetu. Wengi wa  jamaa zetu walifariki!"  Mfalme alisema.  Mifugo na ndege  waliposikia ndoto ile,  walijawa na hofu.  "Tutafanyaje?" Paka  aliuliza.  
Kuku na Bata walikuwa na  wazo. Walisema, "Kila  mmoja wetu alete chakula  kiwekwe katika hifadhi ya  mfalme."  Mifugo wote na ndege  walikubaliana na wazo  hilo.  
Mfalme alitoa sharti moja.  Alisema, "Yeyote  atakayekosa kuleta  chakula, mtamfunga  mumlete kwangu."  
Wakati wa mfalme Mbuzi  kustaafu ulifika. Mifugo  wote na ndege walikutana  kumchagua mfalme mpya.  Paka alichaguliwa kuwa  mfalme wao mpya.  
Mbuzi hakumtambua  Paka kama mfalme.  Alisema, "Mimi ndiye  mfalme na hakuna  mwingine. Siwezi kumtii  mwingine yeyote."  
Mifugo walipeleka chakula  katika hifadhi ya mfalme  wao mpya. Mbuzi  hakupeleka chochote.  Ng'ombe alisema, "Mbuzi  alipokuwa mfalme,  tulimtii. Hataki sasa kumtii  mfalme wetu mpya.  Tufanyeje?"  
Mifugo wote na ndege  walikasirika. "Kwani  anadhani yeye ni tofauti  nasi?"  Walinung'unika.  
Mbwa alisema,  "Nilimsaidia alipokuwa  mfalme. Sikuwa nikilala  usiku. Kila wakati nilikuwa  naye, tayari kumsaidia."  
Kondoo alisema,  "Nilimpatia sufu yangu ili  awafunike wanawe."  
Nguruwe naye alisema,  "Alipokuwa mfalme,  aliwaambia marafiki zake  kuwa mimi ni mlafi. Lakini  nilitumia muda mwingi  kuitunza bustani yake na  kupalilia mawele na  mahindi."  
Kondoo aliuliza, "Eti  alisema nini? Kwamba  wewe ni mlafi? Alifikiri  kuwa atakuwa mfalme  milele?  Lazima afahamu kuwa  yeye si mfalme tena. Hata  sijui kwa nini anafikiri  kuwa yeye ni muhimu  sana."  
Mifugo wote walicheka na  kukubaliana kwamba  lazima Mbuzi apeleke  chakula kwa mfalme  mpya.  Mfalme Paka alimwamuru  Mbuzi aende kwake.  
Mifugo walipoenda,  walimkuta Mbuzi  akistarehe.  "Siendi kwa Paka. Hakuna  mfalme mwingine ila  mimi. Ukiwa mfalme,  unasalia mflame," Mbuzi  alisema kwa kiburi.  
"Basi tutakufunga kwa  kamba tukupeleke kwa  mfalme mpya," Kondoo  alisema.  
Ng'ombe alimfunga Mbuzi  akamvuta na kumpeleka  kwa mfalme.  Kondoo, Bata, Mbwa,  Nguruwe na Jogoo  walimshangilia Ng'ombe  wakisema, "Mpeleke huyu  mbuzi kaidi kwa mfalme  mpya!"  
Tangu wakati huo, kila  mbuzi hukataa kusonga  anapovutwa.  Hufikiri kuwa anapelekwa  kwenye mahakama ya  mfalme.  


Source www.africanstorybook.org